BMW høyner
De første eksemplarene av nye BMW 3-serie sedan er nå på plass i landet, og neste måned debuterer stasjonsvognen med tilnavnet Touring på bilutstillingen i Genève. Men selv om dagens 3-serie består av fire karosseriformer, vil dette endre seg i årene fremover. BMW tar nemlig i bruk betegnelsen 4-serie. Dermed gjør de det samme som Audi gjorde ved lanseringen av dagens A4, de bruker A4-betegnelsen på sedan og stasjonsvogn mens de mer sporty modellene, kupé, kabriolet og Sportback, fikk den nye modellbetegnelsen A5. Her er det 4-serie kabriolet som er ute på testtur, og vi ser av bildene at den beholder sin harde takkonstruksjon som gir elegante kupé-linjer når man kjører lukket, mens taket pakkes ned i en elegant bakstuss på varme solskinnsdager.Den nye modellen blir større enn dagens 3-serie kabriolet, og BMW vil nok gjerne at kundene vurderer den som en lillebror av 6-serie Cab. Det spekuleres i at BMW vil lansere både 2- og 4-dørs Coupé i den nye 4-serien (som de nå har gjort i 6-serien), for å møte Audi A5 på alle fronter. De første 4-seriemodellene dukker tidligst opp i 2013, men kanskje vi får møte en av dem som konseptbil på høstens store bilmesse i Paris. I Genève, neste måned, er det 3-serie Touring som skal eksponeres maksimalt.
BMW gjør som Audi - de lager en ny betegnelse for biler som ikke er helt A4.